Én eller flere tyve var i sidste uge på spil, da Hals-Egenses reservefærge blev tømt for diesel. Tyveriet blev begået på Færgevej og blev opdaget i løbet af tirsdagen. - Vi var nede at starte motoren op for at tjekke, om alt var, som det skulle være, og til vores store forbløffelse kunne vi så se på tankmåleren, at tanken var tom, siger Johannes Jørgensen, der er overfartsleder på færgeruten. Reservefærgen ligger ved en træbro i Hals og skal stå standby, hvis den anden Hals-Egense-færge går kaput. Johannes Jørgensen fortæller til TV2 Nord, at tyveriet er uden fortilfælde i hans tid som overfartsleder, og i samme ombæring kalder han tyvene for 'frække'. Skal ikke bekymre sig om lignende tilfælde fra 2025 Han fortæller videre, at der skal en masse udstyr til for at tømme så stor en tank, og han mener derfor, at tyvene må være nogle garvede nogle af slagsen. Tyveriet blev begået mellem den 15. november og den 21. november. Fra 2025 forventes det, at der kommer en ny Hals-Egense-færge, og til den tid går mulige tyve formentligt forgæves, hvis de atter engang er på rov efter diesel. - Vi får én færge, der skal erstatte de to gamle, og den kommer i hvert fald ikke til at sejle på diesel. Det bliver nok snarere el, medmindre der sker noget drastisk, siger Johannes Jørgensen.

Referat:
2500-3000 liter diesel blev stjålet.